Barack Obama għamel l-aħħar diskors uffiċjali bħala President tal-Istati Uniti. F'diskors ta' madwar 50 minuta f'Chicago, Obama ħares lura lejn il-kisbiet fl-aħħar tmien snin, filwaqt li ma naqasx milli jagħmel twissijiet għall-ġejjieni. F'Convention Centre mimli b'udjenza li ma kull opportunità wriet l-appoġġ tagħha lejh b'applawsi, Obama tkellem dwar suċċessi bħall-ħolqien tal-impjiegi, it-titjib fir-relazzjoni ma' Kuba, il-mewt t'Osama Bin Laden, l-ugwaljanza fiż-żwieġ, u d-dritt għall-assigurazzjoni tas-saħħa għal iktar ċittadini. F'ħarsa lejn il-ġejjieni, wiegħed li l-amministrazzjoni tiegħu kienet se taħdem bl-aqwa mod biex ikun hemm tranżizzjoni mingħajr xkiel għall-amministrazzjoni l-ġdida taħt it-tmexxija ta' Donald Trump. Ma naqasx però li jwissi kif kwistjonijiet ta' razza għadhom ta' firda fl-Istati Uniti, u saħaq li t-tfal t'għada se jaffaċċjaw problemi ambjentali jekk l-eżistenza tat-tibdil fil-klima tibqa' tiġi miċħuda flok indirizzata. Dawn tal-aħħar huma żewġ kwistjonijiet li dwarhom Donald Trump ħoloq kontroversja. Donald Trump qal li d-direttur tal-aġenzija tal-intelliġenza nazzjonali tal-Istati Uniti James Clapper sejjaħlu biex jiddenunzja r-rapport falz u fittizju li r-Russja kellha informazzjoni delikata dwar il-President elett. Fi tweet, Trump qal li r-rapport dwar l-allegat hacking kien orkestrat. Clapper ċaħad ukoll l-istqarrija ta' Trump li l-aġenzija tal-intelliġenza tal-Istati Uniti ħarġu fil-beraħ ir-rapport dwar il-hacking. Clapper, assigura lill-President elett li l-aġenzija t'intelliġenza nazzjonali tinsab lesta biex isservi l-amministrazzjoni ta' Trump. Il-ġimgħa li għaddiet, aġenziji ta' intelliġenza Amerikani ippubblikaw rapport li fih indikaw li r-Russja ħadet sehem f'kampanja ta' hacking biex tinfluwenza r-riżultat tal-elezzjoni presidenzjali li rebaħ Trump f'Novembru li għadda. Fil-bidu ta' din il-ġimgħa kien hemm kaos sħiħ fiċ-ċentru ta' Londra wara strajk mix-xufiera tat-tube ta' Londra. F'żona minnhom numru ta' nies kellhom jiġu mferrxa jew evakwati minħabba ffullar f'daqqa biex jaqbdu l-karozzi tal-linja. Għaxar linji minn ħdax kienu magħluqa wara li l-union li tirrappreżenta x-xufiera tat-tube kienet ilha titkellem dwar il-kundizzjonijiet xejn tajba tal-ħaddiema. Il-kumpanija li tmexxi s-sistema tat-tube ta' Londra qalet li trid iżjed ħaddiema hekk kif mat-300 xufiera jirriżenjaw fis-sena. L-Iżvizzera rebħet każ fil-Qorti Ewropea għad-Drittijiet tal-Bniedem biex issa se tkun qed tobbliga ġenituri Musulmani jibagħtu lit-tfal tagħhom ma' tfal oħra waqt il-lezzjonijiet tal-għawm. Il-Qorti qalet li l-awtoritajiet Żvizzeri kellhom raġun jinfurzaw il-kurrikulu kollu skolastiku filwaqt li jiżguraw integrazzjoni tat-tfal kollha fis-socjetà. Dan il-każ beda meta żewg persuni ta' nazzjonalità Żvizzera b'dixxendenza Torka ma ridux jibagħtu 'l uliedhom tfajliet f'lezzjonijiet ma' tfal oħra. Fl-2010 ġenituri li ma kinux iħallu 'l uliedom jattendu għal dawn il-lezzjonijiet kienu ordnati jħallsu 1,400 frank Żvizzeru minħabba li qed jiksru l-obbligi ta' ġenitur. Iżda dan kien qed imur kontra l-artiklu 9 tal-Konvenzjoni Ewropea dwar id-drittijiet umani li jinkludi d-dritt tal-ħsieb, tal-kuxjenza u tar-reliġjon. Biex tiżgura li jingħataw drittijiet xierqa li dawn iż-żgħażagħ, il-Qorti ppermettiet lit-tfajliet jilbsu l-burka waqt il-lezzjonijiet minflok il-ħwejjeġ tal-għawm tradizzjonali u jbiddlu fi kmamar li ma jkunux fil-preżenza ta' ġuvintur oħra. Xeni mhux tas-soltu fil-Grecja, bil-kapitali Griega Ateni tinbidel f'tapit abjad wara l-ammont kbir ta' borra li niżlet matul il-ġurnata. Kien it-Tnejn għall-ħabta tas-6.30 p.m. li bdiet nieżla l-borra u ppersistiet tul il-ġurnata kollha tat-Tlieta, u kawża ta' dan l-iskejjel baqgħu magħluqin. L-Akropoli wkoll intlaq tu minn dan it-temp rari f'dan il-pajjiż u nkesa kollu silġ. Dawk kollha li żaruh raw dehra mhux tas-soltu ta' dan is-sit storiku. It-temperaturi kesħin komplew matul il-jiem f'diversi pajjiżi Ewropej. Fil-Parlament Tork, l-Erbgħa ddominat ġlieda li nqalgħet waqt dibattitu. Id-deputati Torok mill-partit li jinsab fil-gvern kellhom xi jgħidu ma' membri mill-partit fl-oppożizzjoni filwaqt li membru parlamentari pprova jiġbed vidjow ta' sessjoni li fiha kien qed jittieħed vot. Id-dibattitu kien dwar bidliet kostituzzjonali li jistgħu jagħtu aktar setgħat lill-President Tork, Recep Tayyip Erdogan. Fost l-oħrajn ġiet diskussa s-setgħa li Erdogan jaħtar u jneħħi ministri kif jidhirlu hu.